Γεράσιμος Θεοδόσης

Ο Γεράσιμος Θεοδόσης είναι Έλληνας πανεπιστημιακός και συγγραφέας. Γεννήθηκε το 1962 στην Πάτρα. Σπούδασε στη Νομική Σχολή του Πανεπιστημίου της Αθήνας, στη Νομική Σχολή του Πανεπιστημίου της Χαϊδελβέργης, καθώς και στη Σχολή Πολιτικών Επιστημών και Φιλοσοφίας του Πανεπιστημίου της Χαϊδελβέργης.

Το 1996 ανακηρύχθηκε Διδάκτωρ του Πανεπιστημίου της Χαϊδελβέργης. Ασχολήθηκε με τα συστήματα δικαστικού ελέγχου της συνταγματικότητας των νόμων και με το κοινοβουλευτικό δίκαιο.Στην Ελλάδα συμμετείχε στις εργασίες των ευρωπαϊκών Άτυπων Συμβουλίων Πολιτισμού και ΜΜΕ, καθώς και σε Συμβούλια Κορυφής. Είναι δικηγόρος παρ’ Αρείω Πάγω και διετέλεσε τακτικός καθηγητής στη Σχολή Αξιωματικών Ελληνικής Αστυνομίας. Το 2001 ήταν μέλος της Επιστημονικής Επιτροπής για την Αναθεώρηση του Συντάγματος. Υπήρξε επιστημονικός συνεργάτης του Βουλευτή Αρκαδίας, Δημήτρη Ρέππα, και του Βουλευτή Επικρατείας και Ολυμπιονίκη, Πύρρου Δήμα.

Διετέλεσε τακτικός αρθρογράφος των περιοδικών ΑΝΤΙ και ΔΙΑΒΑΖΩ. Άρθρα του έχουν δημοσιευτεί στις εφημερίδες Τα Νέα, Το Βήμα, Ελευθεροτυπία, Η Αυγή, Capital κ.ά. Το 1999 κυκλοφόρησε το πρώτο του μυθιστόρημα ΜΙΑ ΕΡΩΤΙΚΗ ΤΡΑΓΩΔΙΑ από τις εκδόσεις Καστανιώτης. Το 2000 κυκλοφόρησε τη μονογραφία Η ΕΛΕΥΘΕΡΙΑ ΤΗΣ ΤΕΧΝΗΣ για τη σχέση δικαίου και τέχνης. Έχει συμμετάσχει ως πραγματογνώμων σε σημαντικές υποθέσεις λογοκρισίας. 

Από το Νοέμβριο του 2009 έως τον Ιούνιο του 2011 ήταν επικεφαλής της Ομάδας Κρούσης του Υπουργείου Υποδομών, Μεταφορών & Δικτύων για την «έγκαιρη ενσωμάτωση των κοινοτικών οδηγιών και κανονισμών και την αποτροπή καταδίκης της Ελλάδας σε παραβιάσεις του κοινοτικού δικαίου». Το 2011 ορίστηκε εκπρόσωπος του Υπουργείου Διοικητικής Μεταρρύθμισης & Ηλεκτρονικής Διακυβέρνησης στην «Επιτροπή Προετοιμασίας των Υπουργικών Συμβουλίων».

Το 2008 διετέλεσε μέλος της Κριτικής Επιτροπής στο 31ο Φεστιβάλ Ταινιών Μικρού Μήκους Δράμας. Το 2012 παρουσιάστηκε στο «Φεστιβάλ της Δράμας» και στις «Νύχτες Πρεμιέρας της Αθήνας» η ταινία μικρού μήκους ΜΕ ΤΗΝ ΠΡΩΤΗ σε σενάριό του. Το 2019, το θεατρικό του έργο ΕΡΩΤΑΣ ΣΕ ΔΥΟ ΧΡΟΝΟΥΣ ανέβηκε στο «Θέατρο στο πατάρι του Ιανού» .Διετέλεσε μέλος της κριτικής επιτροπής απονομής των βραβείων στον 6ο Πανελλήνιο Διαγωνισμό Συγγραφής Σεναρίων για Ταινίες Μεγάλου και Μικρού Μήκους. 

Από το 2015 είναι καθηγητής στο Ελληνικό Ανοικτό Πανεπιστήμιο και διδάσκει δημόσιο δίκαιο. Το έργο του ΕΜΠΟΡΙΚΟ ΔΙΚΑΙΟ-ΝΟΜΟΣ ΚΑΙ ΠΡΑΞΗ επεξεργάζεται θέματα του εμπορικού δικαίου. Το 2018 κυκλοφόρησε το σύγγραμμά του ΜΙΑ ΣΥΝΤΟΜΟΤΕΡΗ ΙΣΤΟΡΙΑ ΤΟΥ ΔΙΚΑΙΟΥ , για την ουσία του δικαίου ως κοινωνικής ύλης. 

Τα έργα του ΜΙΣΗ ΑΛΗΘΕΙΑ και ΜΙΑ ΣΥΝΤΟΜΟΤΕΡΗ ΙΣΤΟΡΙΑ ΤΟΥ ΔΙΚΑΙΟΥ ήταν το 2019 υποψήφια για τα βραβεία PUBLIC (μυθιστόρημα-δοκίμιο) και το ΚΡΑΤΙΚΟ ΒΡΑΒΕΙΟ ΛΟΓΟΤΕΧΝΙΑΣ (μυθιστόρημα). Το 2019 εκδόθηκε η πρώτη του ποιητική συλλογή ΤΟΥ ΕΡΩΤΑ ΚΑΙ ΤΟΥ ΘΑΝΑΤΟΥ- ΣΗΜΕΙΑ ΣΤΙΞΗΣ, η νουβέλα ΕΡΩΤΑΣ ΣΕ ΔΥΟ ΧΡΟΝΟΥΣ και το μυθιστόρημα Η ΓΑΤΑ ΤΟΥ ΣΡΕΝΤΙΝΓΚΕΡ · και τα τρία ήταν υποψήφια για τα βραβεία PUBLIC 2020 (μυθιστόρημα- διήγημα- ποίηση) Το τελευταίο βιβλίο του είναι Η ΓΑΤΑ ΤΟΥ ΣΡΕΝΤΙΝΓΚΕΡ , μια λογοτεχνική εκδοχή του κβαντικού παράδοξου της γάτας του Σρέντινγκερ, όπου το προγενέστερο ακολουθεί το μεταγενέστερό του και όπου το αίτιο χωρίζεται από το αποτέλεσμα και καθίσταται αυθύπαρκτο.